OPĆINA TRNOVEC BARTOLOVEČKI
Priopćenje za medije 
Zgrada bivše zadruge u Šemovcu dobiva novu namjenu: skladište za komunalnu opremu i prostor za Udrugu žena
Zgrada nekadašnje poljoprivredne zadruge u Šemovcu, koja je godinama bila zapuštena, uskoro će dobiti potpuno novu funkciju. Općina Trnovec Bartolovečki uređuje objekt koji će služiti kao skladišni prostor za komunalnu opremu, dok će dio zgrade biti namijenjen radu Udruge žena Cvijet Šemovec.
Kako ističe načelnica Verica Vitković, riječ je o projektu kojim se rješava dugogodišnji problem nedostatka adekvatnog prostora za smještaj općinske opreme.
- Ova zgrada godinama je bila ruglo naše općine, a istovremeno smo imali veliki problem jer nismo imali odgovarajući skladišni prostor. Danas Općina raspolaže traktorom, prikolicama, kosilicama, pozornicom, montažnim klupama i drugom opremom koju je potrebno sigurno skladištiti. Upravo zato odlučili smo obnoviti ovu zgradu i dati joj novu vrijednost – rekla je načelnica Vitković.
Projekt se provodi u nekoliko faza. U prvoj je uklonjen dotrajali azbestni pokrov i postavljeno novo krovište, dok su trenutno u tijeku radovi na unutarnjem uređenju objekta. Ugrađuju se nova velika ulazna vrata kako bi komunalni djelatnici mogli nesmetano koristiti traktor i prikolice, izvedena je betonska podloga umjesto nekadašnjeg zemljanog poda, postavljene su elektroinstalacije i rasvjeta te izvedeni priključci vode i odvodnje. U nastavku će se prostor opremiti sanitarnim čvorom i svom potrebnom opremom za rad komunalnog pogona.
Osim za potrebe komunalnog pogona, obnovljena zgrada koristit će i lokalnoj zajednici.
- Dio objekta namijenit ćemo Udruzi žena Cvijet Šemovec, kojoj ćemo u trećoj fazi urediti prostor za rad i okupljanje. Želimo da ova zgrada ponovno postane korisna mještanima i da služi zajednici - naglasila je načelnica.
Treća faza obuhvatit će, uz uređenje prostorije za Udrugu žena, i obnovu pročelja, zamjenu preostalih prozora i uređenje okoliša, čime će se završiti cjelokupna obnova objekta. 
Općina je u međuvremenu osigurala i bespovratna sredstva putem natječaja LAG-a za postavljanje sunčane elektrane snage 30 kW na zgradu, i to u stopostotnom iznosu. Natječaj za odabir izvođača radova biti će raspisan u listopadu. Proizvedena električna energija koristit će se za potrebe javne rasvjete, čime će se dugoročno smanjiti troškovi električne energije.
